b'\n_START_ARTICLE_\nAlemanni\n_START_PARAGRAPH_\nAng Alemanni (binabaybay din bilang Alamanni, Alamani)) ay isang kumpederasyon ng mga tribong Hermaniko na Suebiano na nasa may ilog ng pang-itaas na Rhine. Una silang nabanggit ng mga Romano noong 213, nang masakop ng Alemanni ang Agri Decumates noong 260, at pagdaka ay umabot sa pangkasalukuyang Alsace, at hilagang Switzerland, na naglunsad ng wikang Aleman sa mga rehiyong iyon. Noong 496, ang Alemanni ay nasakop ng pinunong Prankong si Clovis I at naisanib sa kaniyang mga nasasakupan. Ang pamana ng Alemanni ay umiiral sa mga pangalan ng Alemanya sa ilang mga wika.\n_START_SECTION_\nPangalan\n_START_PARAGRAPH_\nAyon kay Asinius Quadratus (binanggit noong kalagitnaan ng ika-6 na daantaon ng Bisantinong manunulat ng kasaysayan na si Agathias), ang kanilang pangalan ay may kahulugang "lahat ng mga tao". Nagpapahiwatig ito sila ay isang konglomerasyon (kalipunan ng iba at ibang uri ng mga tao) na tinipon magmula sa sari-saring mga tribong Hermaniko. Isa itong paghango mula sa Alemanni na ginamit ni Edward Gibbon, na nasa kaniyang Decline and Fall of the Roman Empire (Ang Paghina at Pagbagsak ng Imperyong Romano) at ng isang tagapag-ambag ng mga tala na hindi nakikilala ang pangalan; ang mga tala ay tinipon magmula sa mga sulatin ni Nicolas Fr\xc3\xa9ret, na nalathala noong 1753, na nagtala na ito ang pangalang ginagamit ng mga tagalabas para sa mga tumatawag sa kanilang mga sarili bilang Suevi. Ang etimolohiyang ito ay nananatiling pamantayang hango ng kataga._NEWLINE_Ayon kay Walafrid Strabo, isang monghe ng Abbey ng St. Gall, sa isinulat niya noong ika-9 na daantaon habang tinatalakay ang mga tao ng Switzerland at ang nakapaligid na mga rehiyon, na tanging mga dayuhan lamang ang tumatawag sa kanila bilang Alemanni, subalit binigyan nila ang kanilang sarili ng pangalang Suevi._NEWLINE_Ang pangalan ng Alemanya at ng wikang Aleman sa Pranses na Allemagne, allemand, sa Portuges na Alemanha, alem\xc3\xa3o, sa Kastilang Alemania, alem\xc3\xa1n, sa Welsh na (Yr) Almaen, almaeneg, at Tagalog (Filipino) na Alemanya, Aleman ay hinango mula sa pangalan ng sinaunang kaanibang ito ng mga tribong Hermaniko._NEWLINE_Tinatawag din sa Arabe ang Alemanya bilang Almanya, at ang wikang Aleman bilang \xca\xbeAlmaniyya. Sa Turko, ang Alemanya ay tinatawag na Almanya at ang Aleman ay bilang Alman, at sa Persa (Persian) ang Alemany ay Almaan, at ang Aleman ay Almaani.'